Benarkah batu hampar di Kuala Selangor digunakan sebagai tempat memenggal leher penderhaka atau tempat memancung orang berzina? Untuk mengetahuinya, bacalah secebis cerita sejarah Negeri Selangor di bawah ini.
Di halaman istana dalam kota pertahanan kedua di Bukit Selangor terdapat tiga mata anak tangga turun dari dataran tanah tapak istana. Halaman 30 x 30 kaki itu dihiasi oleh seketul batu pejal 5 x 5 x 2 kaki terletak di atas satu lapik yang kukuh kedudukannya.
Batu pejal dan padu di tengah-tengah halaman itu mengandungi beberapa cerita yang berbeza-beza.
Beberapa orang yang ditemui menyatakan bahawa di atas batu itulah beberapa orang penderhaka dan melakukan zina ditiarapkan untuk dipenggal lehernya. Sementara darah-darahnya pula ditakung dalam sebuah bekas untuk disemahkan sekeliling istana.
Salah seorang yang menjadi korban di situ ialah seorang gadis istana dihukum pancung kerana bermukah dengan seorang jejaka luar istana. Darah gadis ini juga disiramkan keliling istana tersebut.
Tetapi kenyataan ini ditentang hebat oleh Encik Norbit bin Lakik keturunan Bugis jati lahir di Jeram, 8 batu ke selatan Kuala Selangor.
Encik Norbit menerangkan, "Tempat memancung atau membunuh penderhaka ialah di suatu tempat lain, iaitu di sebuah bukit kini dikenali dengan nama Bukit Hospital."
Di bukit ini terdapat sebatang pokok bunga tanjung berhampiran dengan sebuah telaga. Di pangkal pokok tersebutlah hukuman bunuh atau penyeksaan dijalankan.
Suatu tempat lagi ialah di suatu cangkat Bukit Selangor kira-kira 500 meter dari istana. Di tempat yang dikatakan itu juga masih terdapat sebatang pokok besar dan juga sebuah telaga.
"Batu Hampar itu ialah tempat sultan bersemayam kerana bermain catur," Encik Norbit menerangkan. "Tidak ada seorang sultan pun menghukum rakyatnya di dalam kawasan istana, cuba kita baca syair, kisah ataupun hikayat," tambahnya lagi.
Encik Norbit pernah mendengar sendiri keterangan dari Allahyarham ayahnya yang berketurunan seorang Panglima Diraja dalam tahun 1743, sezaman dengan Sultan Selangor pertama.
Beliau juga menyebut tujuh nama yang menjadikan lahirnya salasilah beliau. Iaitu dari Encik Norbit bin Lakik bin Haji Ahmad bin Darasim bin Panglima Gempur (seorang Panglima Selangor sebelum perang saudara antara Raja Mahadi dengan Tengku Kudin) bin Aki bin Daeng Jumbuk.
Daeng Jumbuk ialah orang yang menjadi panglima handalan Selangor ketika itu, juga digelar Panglima Hitam atau pernah digelar Datuk Aru.
Encik Norbit ialah bekas mandur Lembaga Bandaran Kuala Selangor dan bermastautin di atas Bukit Selangor tidak kurang dari 25 tahun. Beliau juga adalah seorang yang sentiasa mengawasi kesan-kesan sejarah di atas bukit tersebut.
Pendapat ini disokong oleh Encik Ramli bi Ab Rani, kini bekerja di Lembaga bandaran sebagai mandur. Beliau juga menegaskan bahawa Batu Hampar itu adalah tempat bersemayam sultan ketika bermain catur bukan tempat memancung kepala.
Sebagai buktinya di Jugra (berhampiran dengan tempat membuat kayu arang sekarang) terdapat juga sebuah Batu Hampar yang sama bentuknya. "Batu Hampar ini adalah tempat sultan bersemayam ketika menerima pembayaran ufti dari jajahan takluknya," Encik Norbit menyambung.
Encik Muhammad bin Mahmuddin, 76 tahun, iaitu seorang penjaga Keramat Rubiah (Anak Dara) pula menyatakan, "Saya bersetuju dengan pendapat kedua-dua mereka di atas tadi kerana saya pernah mendengar cerita yang sama."
Keanehan Batu Hampar ini ialah tentang kedudukannya terletak cuma di atas tanah pasir sahaja.
Satu lagi kesan yang masih ada di Kuala Selangor ialah sebuah busut (bukit kecil) yang dibina khas di namakan Malawati.
Bukit kecil seluas 20 x 20 kaki dan setinggi tidak kurang dari 20 kaki itulah yang mempengaruhi panggilan kepada Bukit Selangor dan dipanggil juga Bukit Malawati.
Nama Malawati begitu terkenal di Selangor terutama di Kuala Selangor. Nama Malawati ini diabadikan oleh beberapa badan dan syarikat, seperti nama toko buku, nama syarikat kerjasama, syarikat pembangunan, kedai kerinting rambut dan sebuah taman batu.
Jarak bukit kecil ini dari istana kira-kira 100 meter melalui jalan batu-batu yang disusun rapi. Di situlah setiap pelawat dibawa berehat serta mengadakan perundingan di samping melihat permainan menyabung ayam di zaman dahulu.
Itulah juga yang menyebabkan nama bukit kecil tadi dinamakan Malawati, dari perkataan "lawat".
Di keempat penjuru bukit itu ditanam dengan pohon-pohon sena, ada yang berumur tidak kurang dari 100 tahun. Tetapi kini hanya dua penjuru sahaja yang masih mempunyai pokok tersebut.
Jika dipandang sekali imbas tidak ada apa-apa pun yang menarik di Busut Malawati ini selain dari menjadi tempat berehat. Tetapi sebenarnya ia menyimpan suatu rahsia yang tersembunyi.
Encik Norbit menerangkan, "Di dalam Bukit Malawati itu terdapat sebuah gua, inilah dinamakan gua Kuala Selangor."
Di dalam gua ini tersimpan beberapa harta kerajaan Selangor, antara lain ada tiga bilah keris tanpa hulu. Keris panjang mempunyai tujuh lok, keris kedua lima lok dan yang pendek hanya tiga lok sahaja.
"Saya pernah memohon untuk mendapatkan salah satu daripada keris itu di suatu malam. Malangnya saya tidak berjaya kerana saya tidak tahan menerima dugaan," jelas Encik Norbit.
Encik juga menerangkan, jika dapat pun keris itu hanya boleh digunakan untuk menolong orang yang susah sahaja. "Pendek kata bukan untuk kebanggaan," dia menambah.
Beliau juga telah menunjukkan arah mana yang dikatakan pintu gua itu. Jika mendaki Bukit Selangor itu dari pangkalan Batu Buruk melalui tangga 100 kita dengan senang akan nampak pintunya.
Malangnya tidak semua orang boleh masuk ke dalam gua ini walaupun bertemu dengan pintunya.
Pintu gua yang dimaksdukan itu terdiri dari tiga ketul batu pejal 6 x 4 kaki tiap-tiap satu. Dua ketul berdiri terserinding sebelah menyebelah, sedangkan yang seketul lagi itu merupakan sekeping papan lebar seolah-olah penutup pintu.
Encik Sudin bin Bohir (Pak Sampul), 84 tahun, juga berketurunan Bugis jati, yang kini ditugaskan menjaga makam-makam almarhum di situ mengakui keterangan yang dibuat oleh Encik Norbit tadi.
Malah beliau menambah, harta yang tersimpan di dalam gua itu antara lainnya ialah alat kebesaran sultan, sebatang tombak Kerajaan juga ada di situ.
Wallahualam.
Sumber: Sinar Zaman, Jilid VI, Bil. 55, 1977. Halaman 10 & 11. Ditulis oleh Yusoff Hassan.